
	[bookmark: nev]CSEREI IRMA-HAJNALKA
Magyar nyelv és irodalom
MA, 4. félév
Babeş-Bolyai Tudományegyetem
Bölcsészkar
	






Témavezető:
	dr. Tánczos Vilmos
egyetemi docens, BBTE 




A megtérés történetei és rítusai a nyárádszeredai adventisták körében

Az embert mindig is mozgatta valami az ismeretlen felsőbb hatalmak megismerése felé. így alakultak meg a különböző vallásfelekezetek is. A csatlakozásra minden esetben valamilyen különleges szertartás révén kerülhetett sor, amely egyfajta beavató rítusként valósult meg: az illető egy új élethelyzetben találta magát, amellyel valamit kezdenie kellett.
Érdeklődésemet elsősorban az adventista felnőttkeresztség rítusa keltette fel, a témát boncolgatva azonban újabb és újabb kérdések vetődtek fel. Dolgozatomban az elmúlt hét év megkereszteltjeinek szimbolikus értékű reprezentációit, történeteit vizsgálom arra a kérdésre keresve a választ, hogy mi volt a csatlakozásuk mozgatórugója, illetőleg a megtérésükben milyen értékkel és súllyal bír a keresztségük napja, valamint a szokásesemény különböző mozzanatai.
A mintavétel relevanciája érdekében több hívő történetét is rögzítettem: félig strukturált interjúk ezek, témaorientált kérdésekkel. Az elemzések módszertani keretét a beszélés néprajza adja.

